**(สำเนา)**

**รายงานการประชุมสภาองค์การบริหารส่วนตำบลกุดยม**

**สมัยวิสามัญ สมัยที่ ๒/๒๕๖๑ ครั้งที่ ๒**

**วันจันทร์ ที่ ๒๓ เดือนกรกฎาคม พ.ศ.๒๕๖๑**

**ณ ห้องประชุมสภาองค์การบริหารส่วนตำบลกุดยม**

**ผู้มาประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| ๑ | นายแหลมศักดิ์ แนวประเสริฐ | ประธานสภาอบต. | แหลมศักดิ์ แนวประเสริฐ |  |
| ๒ | นายสุรศักดิ์ ล้านภูเขียว | รองประธานสภา ฯ | สุรศักดิ์ ล้านภูเขียว |  |
| ๓ | นายบุญธรรม หงษ์คำ | สมาชิกสภา ม.๑ | บุญธรรม หงษ์คำ |  |
| ๔ | นางวรรณราตรี เอกทวีกุล | สมาชิกสภา ม.๒ | วรรณราตรี เอกทวีกุล |  |
| ๕ | นางสาวบุญสม รวงผึ้ง | สมาชิกสภา ม.๓ | บุญสม รวงผึ้ง |  |
| ๖ | นายสมศักดิ์ เพียรการ | สมาชิกสภา ม.๔ | สมศักดิ์ เพียรการ |  |
| ๗ | นายสุรชัย เหล่าม่วง | สมาชิกสภา ม.๔ | สุรชัย เหล่าม่วง |  |
| ๘ | นายอนันต์ เผยศิริ | สมาชิกสภา ม.๕ | อนันต์ เผยศิริ |  |
| ๙ | นางมณฑิรา เผยศิริ | สมาชิกสภา ม.๕ | มณฑิรา เผยศิริ |  |
| ๑๐ | นายนวย มิ่งศิริ | สมาชิกสภา ม.๖ | นวย มิ่งศิริ |  |
| ๑๑ | นายเที่ยง นิลสิงขรณ์ | สมาชิกสภา ม.๖ | เที่ยง นิลสิงขรณ์ |  |
| ๑๒ | นางสาวทศพรรณ์ หาแก้ว | สมาชิกสภา ม.๗ | ทศพรรณ์หาแก้ว |  |
| ๑๓ | นายคำหล่า โคตรโนนกอก | สมาชิกสภา ม.๙ | คำหล่า โคตรโนนกอก |  |
| ๑๔ | พันจ่าเอกนิติธร เพชรกันหา | เลขานุกานสภาฯ | นิติธร เพชรกันหา |  |

**ผู้ลาประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| ๑ | นายบุญสง รัศมีเดือน | สมาชิกสภา ม.๘ |  |  |
| ๒ |  |  |  |  |

**ผู้ขาดประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| ๑ |  |  |  |  |
| ๒ |  |  |  |  |

-๒-

**ผู้เข้าร่วมประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| ๑ | นายปิติกร แผลงศาสตรา | นายก อบต. | ปิติกร แผลงศาสตรา |  |
| ๒ | นายคำมูล รักงาน | รองนายก อบต. | คำมูล รักงาน |  |
| ๓ | นายเฉลี่ย ทองทาย | รองนายก อบต. | เฉลี่ย ทองทาย |  |
| ๔ | นายสุธี มิ่งโอโล | เลขานุการนายก | สุธี มิ่งโอโล |  |
| ๔ | ส.อ.ภูมิพัฒน์ แนวประเสริฐ | จพง.ป้องกันฯ | ภูมิพัฒน์ แนวประเสริฐ |  |

โดยนายแหลมศักดิ์ แนวประเสริฐ ประธานสภาฯ เป็นประธานในที่ประชุมตามระเบียบวาระการประชุม ดังนี้

**ระเบียบวาระที่ ๑ เรื่องประธานแจ้งให้ที่ประชุมทราบ**

 **ไม่มี**

**ระเบียบวาระที่ ๒ เรื่องรับรองรายงานการประชุมครั้งที่แล้ว**(สมัยวิสามัญ สมัยที่ ๒/๒๕๖๐ ครั้งที่ ๑ เมื่อ

วันที่ ๑๐ เดือน กรกฎาคม พ.ศ.๒๕๖๑

**มติที่ประชุม รับรองเป็นเอกฉันท์ ๑๓ เสียง**

**ระเบียบวาระที่ ๓ เรื่องเพื่อทราบและถือปฏิบัติ**

ประธาน ๓.๑ การรายงานผลการนำส่งผู้มีบัตรสวัสดิการแห่งรัฐเข้าสู่กระบวนการพัฒนาคุณภาพชีวิต

โดยแผนการออกตรวจติดตามความคืบหน้าการพัฒนาของผู้มีบัตรฯ ที่ทำการปกครองจะมีหนังสือส่งให้ประชาสัมพันธ์ให้แต่ละหมู่บ้านทราบ ต่อไป

**ที่ประชุม รับทราบ**

ประธาน ๓.๒ โครงการปลูกป่าเฉลิมพระเกียรติ “ท้องถิ่น สร้างป่า รักษ์น้ำ” หนังสือสั่งการ ขอให้เชิญ อปท. ทั่วประเทศ และประชาชนในพื้นที่ร่วมกันปลูกต้นไม้ในพื้นที่สาธารณะ พื้นที่อุทยานแห่งชาติ และพื้นที่อื่นๆ ซึ่งเราจะได้ดำเนินการต่อไป

**ที่ประชุม รับทราบ**

ประธาน ๓.๓ การจัดกิจกรรมเนื่องในวันเฉลิมพระชนพรรษาสมเด็จพระเจ้าอยู่หัว ๖๖ พรรษา ๒๘ กรกฎาคม ๒๕๖๑ ตามหนังสือที่ว่าการอำเภอภูเขียว ขอเชิญท่านและบุคลากรในสังกัดร่วมกิจกรรมเนื่องในวันเฉลิมพระชนพรรษาสมเด็จพระเจ้าอยู่หัว ๖๖ พรรษา ๒๘ กรกฎาคม ๒๕๖๑ ในวันเสาร์ที่ ๒๘ กรกฎาคม ๒๕๖๑ โดยทางอำเภอขอให้แจ้งยืนยันการเข้าร่วมกิจกรรมฯ ภายในวันที่ ๒๓ กรกฎาคม ๒๕๖๑ สมาชิกฯท่านใดประสงค์จะเข้าร่วมแจ้งที่สำนักปลัด ครับ

**ที่ประชุม รับทราบ**

-๓-

**ระเบียบวาระที่ ๔ เรื่องเพื่อพิจารณา**

**๔.๑ ญัตติพิจารณาร่างข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ. ......**

ประธาน ตามที่นายกองค์การบริหารส่วนตำบลกุดยม ได้ยื่นญัตติเสนอร่างข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ....ขอเรียนเชิญท่านนายก อบต. นำเสนอหลักการและเหตุผล

นายก อบต. ในการยื่นญัตติเสนอร่างข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ.... ซึ่งกรมส่งเสริมการปกครองท้องถิ่นสั่งการให้ทุกอปท. ต้องออกข้อบัญญัติเรื่องนี้ ซึ่งข้อบัญญัติเรื่องการควบคุมการเลี้ยงหรือปล่อยสัตว์ พ.ศ....ได้อธิบายถึงความเป็นมาเป็นไปและความสำคัญเกี่ยวกับการควบคุมการเลี้ยงหรือปล่อยสุนัขและแมวครับ โดยมีหลักการและเหตุผล ดังนี้

**หลักการ**เพื่อเป็นการสมควรกำหนดหลักเกณฑ์เกี่ยวกับการควบคุมการเลี้ยงหรือปล่อยสัตว์ เพื่อมิให้ก่อให้เกิดเหตุรำคาญและป้องกันโรคติดต่อจากสัตว์สู่คนในเขตองค์การบริหารส่วนตำบลกุดยม จึงได้จัดทำข้อบัญญัติ การควบคุมการเลี้ยงหรือปล่อยสัตว์ พ.ศ.๒๕๖๑

**เหตุผล**ชุมชนในเขตองค์การบริหารส่วนตำบลกุดยม เป็นชุมชนที่มีขนาดใหญ่ มีการขยายตัวอย่างรวดเร็ว และมีการเลี้ยงสุนัขและแมวเป็นจำนวนมาก ซึ่งในบางครั้งเจ้าของสุนัขและแมวยังไม่มีความตระหนักในเรื่องการดูแล รักษาเลี้ยงดูและควบคุมการเลี้ยงและปล่อยสุนัขและแมว ซึ่งก่อให้เกิดปัญหาสุนัขกัด ทำร้ายผู้อื่นที่มิใช่เจ้าของ หรืออาจก่อให้เกิดโรคติดต่อจากสุนัขหรือแมวสู่คน เพื่อเป็นการดูแลรักษาสุขภาวะความเป็นอยู่ของประชาชนในเขตองค์การบริหารส่วนตำบลกุดยมให้ดีขึ้น ป้องกันและแก้ไขปัญหาที่เกี่ยวกับเหตุเดือดร้อนจากการเลี้ยงสัตว์ ควบคุมโรคระบาด มลภาวะสภาพแวดล้อมเป็นพิษและกำหนดมาตรการในการควบคุมการเลี้ยงหรือปล่อยสุนัขและแมว จึงได้ตราข้อบัญญัติเรื่องนี้ขึ้น

ประธานตามที่ท่านนายกเสนอหลักการและเหตุผลประกอบร่างข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ. ...... แล้วนั้น มีสมาชิกท่านใดจะอภิปรายหรือไม่

**ที่ประชุม ไม่มีผู้อภิปราย**

ประธานถ้าไม่มีท่านใดสงสัยหรืออภิปรายผมขอมติที่ประชุมสมาชิกท่านใดเห็นควรรับหลักการตามที่ท่านนายกฯ เสนอ โปรดยกมือขึ้น

**มติที่ประชุม มีมติรับหลักการ เป็นเอกฉันท์ ๑๒ เสียง**

นายกอบต. ขอเสนอให้มีการพิจารณาร่างข้อบัญญัติฉบับดังกล่าวสามวาระรวด เนื่องจากไม่ใช่ข้อบัญญัติเกี่ยวด้วยการเงินตามข้อ ๔๔ และ ๔๕ และกรมส่งเสริมการปกครองท้องถิ่นเร่งรัดให้ทุก อปท. ออกข้อบัญญัติดังกล่าว

ประธาน ผมขอมติที่ประชุมว่า สมาชิกท่านใดอนุมัติให้พิจารณาสามวาระรวดโปรดยกมือขึ้น

**มติที่ประชุม มีมติอนุมัติให้พิจารณาสามวาระรวด เป็นเอกฉันท์ ๑๒ เสียง**

-๔-

ประธาน ถือว่าที่ประชุมสภาเป็นกรรมการแปรญัตติที่เต็มสภา โดยให้ประธานในที่ประชุมเป็นประธานกรรมการแปรญัตติ ตามข้อ ๔๔ และ ๔๕

**ที่ประชุม รับทราบ**

ประธาน ขอเชิญท่านนายกเสนอร่างข้อบัญญัติเป็นรายข้อจนครบทุกข้อแล้วสมาชิกท่านใดจะอภิปรายก็ค่อยอภิปรายหลังจากท่านนายกเสนอครบทุกข้อ

นายก อบต. ข้อบัญญัติองค์การบริหารส่วนตำบลกุดยมเรื่อง การควบคุมการเลี้ยงหรือปล่อยสัตว์ พ.ศ.๒๕๖๑โดยที่เห็นเป็นการสมควรตราข้อบัญญัติองค์การบริหารส่วนตำบลกุดยม

เรื่องการควบคุมการเลี้ยงหรือปล่อยสัตว์ พ.ศ.๒๕๖๑ ขึ้นบังคับใช้อาศัยความในมาตรา ๖๐ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗และที่แก้ไขเพิ่มเติม ประกอบกับมาตรา ๒๙ แห่งพระราชบัญญัติการสาธารณสุข พ.ศ.๒๕๓๕ และที่แก้ไขเพิ่มเติม องค์การบริหารส่วนตำบลกุดยม โดยได้รับความเห็นชอบจากสภาองค์การ-บริหารส่วนตำบลกุดยม และความเห็นชอบของนายอำเภอ จึงได้ตราข้อบัญญัติขึ้นไว้ ดังนี้

ข้อ ๑ ข้อบัญญัตินี้ เรียกว่า “ข้อบัญญัติองค์การบริหารส่วนตำบลกุดยม” เรื่องการควบคุมการเลี้ยงหรือปล่อยสัตว์ พ.ศ.๒๕๖๑

ข้อ ๒ ข้อบัญญัตินี้ให้บังคับใช้ตั้งแต่วันถัดจากวันประกาศในราชกิจจานุเบกษาเป็นต้นไปเป็นต้นไป

ข้อ ๓ บรรดาข้อบัญญัติ ระเบียบ ข้อบังคับ ประกาศ หรือคำสั่งอื่นใดในส่วนที่ได้กำหนดไว้แล้วในข้อบัญญัตินี้หรือซึ่งขัดแย้งกับข้อบัญญัตินี้ ให้ใช้ข้อบัญญัตินี้แทน

 ข้อ ๔ ข้อบัญญัตินี้ มิให้ใช้บังคับแก่

1. การเลี้ยงและปล่อยสัตว์ของทางราชการ
2. การเลี้ยงสัตว์ของผู้ได้รับอนุญาตให้ประกอบกิจการที่เป็นอันตรายต่อ
สุขภาพ

ข้อ ๕ ในข้อบัญญัตินี้

“สัตว์” หมายถึง สุนัขและแมว

“การเลี้ยงสัตว์” หมายถึง การมีสัตว์ไว้ในครอบครองและดูแลเอาใจใส่บำรุงรักษาตลอดจนให้อาหารเป็นอาจิณ

“เจ้าของสัตว์” หมายถึง ผู้ครอบครองสัตว์ แต่ไม่รวมถึงผู้ให้อาหารสัตว์เป็นประจำ

“สถานที่เลี้ยงสัตว์” หมายถึง กรง ที่ขัง หรือที่เลี้ยงอื่นที่มีการควบคุมของเจ้าของสัตว์

“ที่หรือทางสาธารณะ” หมายถึง สถานที่หรือทางซึ่งไม่ใช่เป็นของเอกชนและประชาชนสามารถใช้ประโยชน์หรือใช้สัญจรร่วมกันได้

“สิ่งปฏิกูล” หมายถึง อุจจาระหรือปัสสาวะและสิ่งอื่นใดซึ่งเป็นสิ่งโสโครกมีกลิ่นเหม็น

“สัตว์ควบคุมพิเศษ” หมายถึง

๑. สุนัขสายพันธุ์ที่ดุร้าย เช่น ร็อตไวเลอร์ (Rottweiler) , พิทบูลเทอเรีย (Pitbull terrier) , บูลเทอเรีย (Bull terrier) , บางแก้ว , โดเบอร์แมน , ฟิล่า , อัลเซเซี่ยน(เยอรมันเชฟเพิร์ด) , มาสทิสต์ , เชาเชา ,อลาสกัน มารามิวห์ หรือสายพันธุ์ที่ใกล้เคียงกันกับที่กล่าวมาทั้งหมดหรือลูกผสมสายพันธุ์ดังกล่าว

๒. สัตว์ที่มีประวัติทำร้ายคนหรือพยายามทำร้ายคน โดยมีหลักฐานการแจ้งความต่อเจ้าหน้าที่ตำรวจ

-๕-

๓. สัตว์ที่มีพฤติกรรมไล่ทำร้ายคนหรือสัตว์ โดยปราศจากการยั่วยุ

๔. สัตว์ที่เจ้าพนักงานท้องถิ่นประกาศกำหนด

“การขึ้นทะเบียน” หมายถึง การนำเอกสารเกี่ยวกับสุนัขหรือแมวที่จดทะเบียนไว้แล้วแจ้งต่อพนักงานเจ้าหน้าที่เพื่อบันทึกรายละเอียดรูปพรรณสัณฐาน

“เจ้าพนักงานท้องถิ่น” หมายถึง นายกองค์การบริหารส่วนตำบลกุดยม

“พนักงานเจ้าหน้าที่” หมายถึง ข้าราชการหรือพนักงานส่วนท้องถิ่นซึ่งได้รับแต่งตั้งจากเจ้าพนักงานท้องถิ่นเพื่อปฏิบัติการให้เป็นไปตามข้อบัญญัตินี้

“เจ้าพนักงานสาธารณสุข” หมายถึง เจ้าพนักงานซึ่งได้รับแต่งตั้งให้ปฏิบัติตามพระราชบัญญัติการสาธารณสุข พ.ศ. ๒๕๓๕

หมวดที่ ๑ บททั่วไป

ข้อ ๖ ให้นายกองค์การบริหารส่วนตำบลกุดยม รักษาการตามข้อบัญญัตินี้ และมีอำนาจออกข้อบังคับ ระเบียบ คำสั่ง ประกาศ เพื่อปฏิบัติการให้เป็นไปตามข้อบัญญัตินี้

 ข้อ ๗ ห้ามมิให้ผู้ใดปล่อยสัตว์ในที่หรือทางสาธารณะ หรือในที่อื่นใดที่เจ้าพนักงานท้องถิ่น ประกาศกำหนดโดยเด็ดขาด

 ข้อ ๘ เพื่อประโยชน์ในการรักษาสภาวะความเป็นอยู่ที่เหมาะสมกับการดำรงชีพของประชาชนในท้องถิ่นหรือเพื่อป้องกันอันตรายจากเชื้อโรคที่เกิดจากสัตว์ ให้พื้นที่ในเขตอำนาจของเขตองค์การบริหารส่วนตำบลกุดยมเป็นเขตควบคุมการเลี้ยงหรือปล่อยสัตว์ดังนี้

 (๑) ให้พื้นที่ต่อไปนี้เป็นเขตห้ามเลี้ยงหรือปล่อยสัตว์โดยเด็ดขาด

๑.๑) ถนนและ,หรือทางสาธารณะ

 (๒) ให้พื้นที่ต่อไปนี้เป็นเขตห้ามเลี้ยงหรือปล่อยสัตว์เกินจำนวนที่กำหนดดังนี้

๒.๑) ในบริเวณบ้านพักอาศัย สามารถเลี้ยงสัตว์ได้ไม่เกินจำนวน ๕๐ ตัว

 (๓) ให้พื้นที่ต่อไปนี้เป็นเขตที่การเลี้ยงหรือปล่อยสัตว์ต้องอยู่ภายใต้มาตรการอย่างใดอย่างหนึ่งดังนี้

 ๓.๑) การเลี้ยงหรือปล่อยสัตว์ในบริเวณบ้านพักอาศัย จะต้องดำเนินการให้ถูกสุขลักษณะ และคำนึงถึงความปลอดภัยประชาชนโดยรอบและคำนึงถึงความปลอดภัยของสัตว์ด้วย

 หมวดที่ ๒ กาจดทะเบียนสัตว์

 ข้อ ๙ ในการจดทะเบียนสัตว์ ให้เจ้าของบ้านหรือเจ้าของสัตว์ ที่ครอบครองสัตว์เป็นระยะเวลาไม่น้อยกว่า ๖๐ วันขึ้นไป ยื่นคำขอใบรับรองการจดทะเบียนและขึ้นทะเบียนสัตว์ต่อพนักงานเจ้าหน้าที่ ที่สำนักงานองค์การบริหารส่วนตำบลกุดยม หรือสถานที่ใดตามที่เจ้าพนักงานท้องถิ่นกำหนด

ข้อ ๑๐ ในกรณีที่สัตว์ตายหรือได้พบสัตว์ที่ตายแล้ว เจ้าของบ้านหรือเจ้าของสัตว์มีหน้าที่ต้องแจ้งการตายหรือพบสัตว์ที่ตายต่อพนักงานเจ้าหน้าที่ตามแบบที่เจ้าพนักงานท้องถิ่นกำหนด ภายใน ๓๐ วัน นับแต่วันที่สัตว์ตายหรือพบสัตว์ตาย เพื่อปฏิบัติตามอำนาจหน้าที่ต่อไป

กรณีที่สัตว์พ้นไปจากการครอบครองของเจ้าของสัตว์ เช่น หาย ยกสัตว์ให้บุคคลอื่น เป็นต้น เจ้าของสัตว์มีหน้าที่ต้องแจ้งต่อพนักงานเจ้าหน้าที่ตามแบบที่เจ้าพนักงานท้องถิ่นกำหนด ภายใน ๙๐ วัน นับแต่วันที่สัตว์พ้นไปจากการครอบครอง

-๖-

หมวดที่ ๓ การควบคุมการเลี้ยงหรือปล่อยสัตว์

 ข้อ ๑๑ ในการเลี้ยงสัตว์ ให้เจ้าของสัตว์มีหน้าที่ต้องปฏิบัติต่อไปนี้

(๑) ต้องนำสัตว์ที่มีอายุระหว่าง ๒- ๔ เดือน ไปฉีดวัคซีนป้องกันโรคพิษสุนัขบ้าเป็นครั้งแรก และต้องนำสัตว์ไปฉีดวัคซีนครั้งต่อไปตามที่กำหนดในใบรับรองการฉีดวัคซีน

(๒) จัดสถานที่เลี้ยงตามความเหมาะสมของสัตว์โดยมีขนาดเพียงพอแก่การดำรงชีวิตของสัตว์มีแสงสว่างและการระบายอากาศที่เพียงพอ มีระบบระบายน้ำและการกำจัดสิ่งปฏิกูลให้ถูกสุขลักษณะ ทั้งนี้ตามประกาศของพนักงานเจ้าหน้าที่กรณีเป็นสัตว์ควบคุมพิเศษจะต้องเลี้ยงในสถานที่ หรือกรงที่สัตว์ไม่สามารถเข้าถึงบุคคลภายนอกได้ และมีป้ายเตือนให้ระมัดระวังโดยสามารถเห็นได้อย่างชัดเจน

 (๓) ควบคุมดูแลสัตว์มิให้ก่อเหตุเดือดร้อนรำคาญแก่ผู้อื่น

(๔) รักษาสถานที่เลี้ยงสัตว์ให้สะอาดอยู่เสมอ จัดเก็บสิ่งปฏิกูลให้ถูกสุขลักษณะเป็นประจำ ไม่ปล่อยให้เป็นที่สะสมหมักหมมจนเกิดกลิ่นเหม็น หรือแหล่งเชื้อโรคที่เป็นอันตราย

(๕) ต้องรับผิดชอบต่อความเป็นอยู่ของสัตว์ให้ดำรงชีวิตอยู่อย่างปกติ หากเจ้าของสัตว์ไม่สามารถเลี้ยงดูสัตว์ได้เป็นการชั่วคราว ต้องจัดให้มีผู้ดูแลความเป็นอยู่ของสัตว์ให้เป็นปกติ

(๖) จัดให้มีการสร้างเสริมภูมิคุ้มกันโรคในสัตว์ เพื่อป้องกันอันตรายจากเชื้อโรคที่เกิดจากสัตว์

(๗) ให้เลี้ยงสัตว์ภายในสถานที่ของตน ไม่ปล่อยให้สัตว์ออกนอกสถานที่เลี้ยงสัตว์ โดยปราศจากการควบคุม กรณีเป็นสัตว์ดุร้ายจะต้องเลี้ยงในสถานที่หรือกรงที่บุคคลภายนอกเข้าไปไม่ถึงสัตว์ และมีป้ายเตือนให้ระมัดระวังไว้อย่างชัดเจน

(๘) ปฏิบัติการอื่นใดตามคำแนะนำของของเจ้าพนักงานท้องถิ่นหรือพนักงานเจ้าหน้าที่

 ข้อ ๑๒ ให้เจ้าของสัตว์มีหน้าที่กำจัดสิ่งปฏิกูลอันเกิดจากสัตว์ของตนในที่หรือทางสาธารณะ

 ข้อ ๑๓ เมื่อมีกรณีสงสัยหรือพบว่าสัตว์ที่ตนเลี้ยงไว้มีอาการของโรค เช่น อาการดุร้าย วิ่งเพ่นพ่าน กัดสิ่งที่ขวางหน้า หรือเซื่องซึม ซุกตัวในที่มืด ปากอ้า ลิ้นห้อยแดงกล่ำ น้ำลายไหล เดินโซเซ ตัวแข็ง ขาอ่อนเปลี้ย เจ้าของสัตว์มีหน้าที่ต้องแจ้งต่อเจ้าพนักงานท้องถิ่นหรือพนักงานเจ้าหน้าที่ ภายใน ๒๔ ชั่วโมงเมื่อสัตว์ซึ่งปรากฏอาการตามวรรคหนึ่ง กัดหรือทำร้ายบุคคลใด ให้เจ้าของที่เป็นผู้ครอบครองสัตว์ จับสัตว์นั้นกักขังไว้เพื่อ สังเกตอาการไม่น้อยกว่า ๑๐ วัน และแจ้งอาการสัตว์เจ้าพนักงานท้องถิ่นหรือพนักงานเจ้าหน้าที่หรือสัตวแพทย์ของสำนักงานปศุสัตว์จังหวัด/อำเภอทราบเมื่อสัตว์ซึ่งปรากฏอาการตามวรรคหนึ่ง ตายหรือสงสัยจะเป็นโรคเจ้าของสัตว์ต้องแจ้งเจ้าพนักงานท้องถิ่นหรือพนักงานเจ้าหน้าที่หรือสัตวแพทย์ของสำนักงานปศุสัตว์จังหวัด/อำเภอเพื่อตรวจหาโรคสัตว์

 ข้อ ๑๔ บุคลใดให้อาหารสัตว์เป็นประจำหรือครั้งคราวมีหน้าที่สังเกตอาการสัตว์ หากปรากฏกรณีสงสัยว่าสัตว์ดังกล่าว มีอาการตามข้อ ๑๓ วรรคหนึ่ง บุคคลดังกล่าวมีหน้าที่ต้องแจ้งต่อพนักงานท้องถิ่นหรือพนักงานเจ้าหน้าที่ ภายใน ๒๔ ชั่วโมง

-๗-

ข้อ ๑๕ เมื่อสัตว์ตาย เจ้าของสัตว์จะต้องกำจัดซากสัตว์ให้ถูกสุขลักษณะ เพื่อป้องกันมิให้เป็นแหล่งเพาะพันธุ์เชื้อโรค เพาะพันธุ์แมลงหรือพาหะนำโรคโดยวิธีที่ไม่ก่อเหตุรำคาญและไม่ให้เกิดการปนเปื้อนในแหล่งน้ำ

ข้อ ๑๖ เมื่อสัตว์ที่เลี้ยงไว้ มีอาการโรคสัตว์หรือเป็นโรคสัตว์หรือถูกสัตว์ซึ่งเป็นโรคกัดหรือทำร้าย เจ้าของสัตว์มีหน้าที่ต้องแจ้งต่อเจ้าพนักงานท้องถิ่นหรือพนักงานเจ้าหน้าที่ หรือสัตวแพทย์ของสำนักงานปศุสัตว์จังหวัด/อำเภอ

ข้อ ๑๗ เจ้าของสัตว์มีหน้าที่ต้องอำนวยความสะดวกหรือไม่กระทำการใดอันเป็นการขัดขวางการปฏิบัติงานตามอำนาจหน้าที่ของเจ้าพนักงานท้องถิ่นหรือพนักงานเจ้าหน้าที่ และห้ามมิให้บุคคลใดขัดขวางการจับสัตว์ที่ไม่มีเจ้าของในที่สาธารณะ ทั้งนี้ให้เจ้าของสัตว์หรือบุคคลอื่นใดมีหน้าที่ให้ข้อมูลสัตว์ที่สงสัยว่าจะเป็นโรคสัตว์

ข้อ ๑๘ เมื่อมีประกาศเขตระบาดโรคสัตว์หรือเขตประกาศโรคสัตว์ชั่วคราว ห้ามมิให้ผู้ใดเคลื่อนย้ายสัตว์หรือซากสัตว์ภายใน และเข้า-ออก ในเขตองค์การบริหารส่วนตำบลกุดยม เว้นแต่ได้รับอนุญาตเป็นหนังสือจากสัตวแพทย์ของสำนักงานปศุสัตว์จังหวัด/สำนักงานปศุสัตว์อำเภอหรือเจ้าพนักงานท้องถิ่นหรือพนักงานเจ้าหน้าที่

ข้อ ๑๙ ผู้ใดนำสัตว์ออกนอกสถานที่เลี้ยง ต้องปฏิบัติดังต่อไปนี้

(๑) ควบคุมสัตว์ด้วยอุปกรณ์ที่แข็งแรงพอที่จะหยุดยั้งมิให้สัตว์ทำร้ายผู้อื่นหรือทำความเสียหายแก่สิ่งของสาธารณะหรือของผู้อื่นได้อย่างทันท่วงที

(๒) กรณีที่เป็นสัตว์ควบคุมพิเศษ ต้องสวมใส่อุปกรณ์ครอบปากและสายลากจูงที่แข็งแรงและจับสายลากจูงสัตว์ห่างจากตัวสัตว์ไม่เกิน ๕๐ เซนติเมตร

หมวดที่ ๔ บทกำหนดโทษ

 ข้อ ๒๐ ให้เจ้าพนักงานท้องถิ่นมีอำนาจแต่งตั้งข้าราชการหรือพนักงานส่วนท้องถิ่นเพื่อให้ปฏิบัติหน้าที่ตามมาตรา ๔๔ วรรคหนึ่งแห่งพระราชบัญญัติการสาธารณสุข พ.ศ.๒๕๓๕ ในเขตอำนาจขององค์การบริหารส่วนตำบลกุดยม ในเรื่องใดหรือทุกเรื่องก็ได้ (บัญญัติตามมาตรา ๔๔ วรรคสอง พระราชบัญญัติการสาธารณสุข พ.ศ.๒๕๓๕)

หมวดที่ ๕ บทลงโทษ

 ข้อ ๒๑ ผู้ใดฝ่าฝืนข้อห้ามหรือข้อควรปฏิบัติตามข้อบัญญัตินี้ต้องระวางโทษตามพระราชบัญญัติการสาธารณสุข พ.ศ. ๒๕๓๕

ประธาน ท่านนายกได้นำเสนอร่างข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ. ...... ครบทุกข้อแล้ว สมาชิกท่านใดจะอภิปลายเชิญครับ

นายสมศักดิ์ พ. ผมขออภิปรายว่า ตามระเบียบ ข้อ ๘ ในบริเวณบ้านพักอาศัย ที่ให้สามารถเลี้ยงสัตว์ได้ไม่

ส.อบต.ม. ๔ เกินจำนวน ๕๐ ตัว ผมถือว่าจำนวนมากเกินไปมันอาจจะมีปัญหาในอนาคต ซึ่งผมขอเสนอไม่เกินบ้านละ ๑๐ ตัว ครับ

นางวรรณราตรี อ. ดิฉันขอเสนอไม่เกินบ้านละ ๒๐ ตัวค่ะ เพื่อไม่เกิดความเดือดร้อนรำคาญ ค่ะ

ส.อบต.ม. ๒

นายอนันต์ ผ. ผมขออภิปรายว่าตามร่างข้อบัญญัติ ข้อ ๘ เลี้ยงได้ไม่เกินบ้านละ ๕๐ ตัว นั้น มีความ

อบต.ม. ๕ เหมาะสมแล้ว เพราะอาจมีคนที่ชอบเลี้ยงสุนัขและแมวและอาจมีเพาะพันธุ์ เพื่อจำหน่าย

สุนัขหรือแมว และเป็นการรองรับอนาคต โดยการลี้ยงต้องเป็นไปตามข้อบัญญัตินี้กำหนดไว้

-๘-

ประธาน สมาชิกท่านใดประสงค์จะอภิปรายอีกเชิญครับ

**ที่ประชุม ไม่มีผู้อภิปราย**

ประธาน เพื่อให้ได้ข้อยุติ ผมจะขอมติที่ประชุมว่า สมาชิกท่านใดเห็นชอบให้เลี้ยงสัตว์เลี้ยงได้ ไม่เกินจำนวน ที่สมาชิกทั้ง ๓ ท่าน ได้อภิปราย และได้เสนอ ตามลำดับ ดังนี้

**มติที่ประชุม - เห็นชอบให้เลี้ยงสัตว์เลี้ยง ได้บ้านละไม่เกิน ๑๐ ตัว จำนวน ๒ เสียง**

 **- เห็นชอบให้เลี้ยงสัตว์เลี้ยง ได้บ้านละไม่เกิน ๒๐ ตัว จำนวน ๓ เสียง**

 **- เห็นชอบให้เลี้ยงสัตว์เลี้ยง ตามร่างเดิม (บ้านละไม่เกิน ๕๐ ตัว) จำนวน ๗ เสียง**

 **สมาชิกอยู่ในที่ประชุม ๑๒ คน ประธานสภา ๑ คน รวมเป็น ๑๓ คน**

ประธาน ถือว่าสภามีมติเห็นชอบ ตามร่างเดิม บ้านละไม่เกิน ๕๐ ตัว มีสมาชิกท่านใดจะอภิปรายประเด็นหรือข้ออื่นๆอีกหรือไม่

**ที่ประชุม ไม่มีผู้อภิปราย**

ประธาน ถ้าไม่มีสมาชิกท่านใดจะอภิปรายอีกผมขอมติที่ประชุมว่าสมาชิกท่านใดเห็นควรให้ร่างข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ.... ผ่านวาระสอง (ขั้นแปรญัตติ ) ได้ โปรดยกมือ

**มติที่ประชุม มีมติให้ผ่านวาระสอง เป็นเอกฉันท์ ๑๒ เสียง**

ประธาน สั่งพัก การประชุม ๑๐ นาที

**ที่ประชุม พักประชุม ๑๐ นาที ... เมื่อพักประชุมครบ ๑๐ นาทีแล้ว ประธานได้ดำเนินการประชุมต่อ**

ประธาน ต่อไปเป็นญัตติพิจารณาร่างข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ. ... ในวาระที่สาม (ขั้นลงมติ)เนื่องจากสภาได้พิจารณาเห็นชอบให้ผ่านวาระสอง (ขั้นแปรญัตติ) มาแล้วต่อไปจะเป็นการพิจารณาวาระสาม (ขั้นลงมติ) ไม่มีการอภิปราย ถ้าไม่มีเหตุอันควร ผมจึงขอมติที่ประชุมว่าสมาชิกท่านใด เห็นชอบให้ตราเป็น**ข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ. ๒๕๖๑**โปรดยกมือขึ้น

**มติที่ประชุม มีมติเห็นชอบให้ตราเป็นข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ. ๒๕๖๑ เป็นเอกฉันท์ ๑๒ เสียง**

ประธาน ขอเชิญท่านนายกฯ กล่าวกับสมาชิกสภาฯ ครับ

นายก อบต. ขอขอบคุณสมาชิกผู้ทรงเกียรติทุกท่านที่ได้มีมติเห็นชอบให้ตราเป็นข้อบัญญัติองค์การบริหารส่วนตำบลกุดยม เรื่อง การควบคุมการเลี้ยงหรือปล่อยสัตว์ พ.ศ. ๒๕๖๑ อย่างเป็นเอกฉันท์ จากนี้ก็จะให้เจ้าหน้าที่จัดทำรูปเล่มพร้อมแนบรายงานการประชุมสภาและเอกสารที่เกี่ยวข้องแล้วท่านประธานสภา จะได้ลงนามเสนอขอความเห็นชอบต่อท่านนายอำเภอเพื่อให้ นายกองค์การบริหารส่วนตำบลกุดยม ประกาศใช้และประชาสัมพันธ์ให้พี่น้องประชาชนทราบต่อไป

**ที่ประชุม รับทราบ**

-๙-

ประธาน **๔.๔ การแก้ไขเปลี่ยนแปลงคำชี้แจงงบประมาณรายจ่ายประจำปี ๒๕๖๑**

**๔.๔.๑ เปลี่ยนแปลงคำชี้แจงงบประมาณหมวดงบลงทุน ค่าที่ดินและสิ่งก่อสร้าง – โครงการต่อเติมอาคารสำนักงาน**

 เชิญ นายก อบต. ชี้แจงต่อสภา

นายก อบต. ขออนุมัติแก้ไขเปลี่ยนแปลงคำชี้แจงงบประมาณรายจ่ายประจำปี ๒๕๖๑

**ข้อความเดิม** หมวดงบลงทุน ค่าที่ดินและสิ่งก่อสร้าง – โครงการต่อเติมอาคารสำนักงาน (หน้าห้องป้องกัน) ต่อเติมมุงหลังคา ตั้งไว้ ๗๐,๐๐๐.- บาท ขนาดกว้าง ๔.๐๐ เมตร ยาว ๙.๒๐ เมตร พร้อมเทคอนกรีตเสริมเหล็ก ขนาดกว้าง ๒.๕๐ เมตร ยาว ๙.๐๐ เมตร หนา ๐.๑๐ เมตร

**ข้อความใหม่** หมวดงบลงทุน ค่าที่ดินและสิ่งก่อสร้าง – โครงการต่อเติมอาคารสำนักงาน (หน้าห้องป้องกัน) ต่อเติมมุงหลังคา ตั้งไว้ ๗๐,๕๐๐.- บาท ขนาดกว้าง ๔.๐๐ เมตร ยาว ๙.๒๐ เมตร พร้อมเทคอนกรีตเสริมเหล็ก ขนาดกว้าง ๒.๕๐ เมตร ยาว ๙.๐๐ เมตร หนา ๐.๑๐ เมตร คิดเป็นปริมาณคอนกรีตไม่น้อยกว่า ๒.๒๕ ลบ.ม. หรือมีพื้นที่ไม่น้อยกว่า ๒๒.๕๐ ตร.ม.

ประธาน มีสมาชิกท่านใดมีข้อซักถามหรือแสดงความคิดเห็นหรือไม่

**ที่ประชุม ไม่มี**

ประธาน ถ้าไม่มีท่านใดสงสัย ผมขอมติที่ประชุม ว่าท่านใดเห็นควรอนุมัติให้แก้ไขเปลี่ยนแปลงคำชี้แจงงบประมาณ หมวดงบลงทุน ค่าที่ดินและสิ่งก่อสร้าง – โครงการต่อเติมอาคารสำนักงาน (หน้าห้องป้องกัน) ต่อเติมมุงหลังคา ตามที่ท่านนายกเสนอ

**มติที่ประชุม มีมติอนุมัติให้แก้ไขเปลี่ยนแปลงคำชี้แจงงบประมาณรายจ่ายประจำปี ๒๕๖๑ได้เป็นเอกฉันท์๑๒ เสียง**

**ประธาน ๔.๕ โอนงบประมาณไปตั้งจ่ายเป็นค่าโครงการก่อสร้างทางน้ำล้นผ่านบ้านโนนสังข์
หมู่ที่ ๗**

**๔.๕.๑ โอนงบประมาณจากค่าใช้สอย หมวดค่าบำรุงรักษาหรือซ่อมแซมที่ดินและสิ่งก่อสร้าง จำนวนเงิน ๖๘๔,๐๐๐.- บาท**

 เชิญท่านนายกชี้แจงต่อสภา

นายก อบต. ขออนุมัติโอนเงินงบประมาณจากงบดำเนินงาน หมวดใช้สอยประเภท ค่าบำรุงรักษาและซ่อมแซม– ค่าบำรุงรักษาหรือซ่อมแซมที่ดินและสิ่งก่อสร้าง ตั้งไว้ ๗๐๐,๐๐๐.- บาท เพื่อโอนมาตั้งจ่ายรายการ ใหม่ ในแผนงานอุตสาหกรรมและการโยธา งานก่อสร้างโครงสร้างพื้นฐาน งบลงทุน ค่าที่ดินและสิ่งก่อสร้าง ค่าก่อสร้างสิ่งสาธารณูปการ - โครงการก่อสร้างทางน้ำล้นวังตอตั้ง บ้านโนนสังข์ หมู่ที่ ๗ จำนวนเงิน ๖๘๔,๐๐๐.- บาท เนื่องจากนำมาแก้ไขปัญหาความเดือดร้อนให้แก่ประชาชนอย่างเร่วงด่วน จึงขออนุมัติจากสภาเพื่อโอนเงินงบประมาณ ไปตั้งจ่ายเป็นค่าก่อสร้างสิ่งสาธารณูปการ - โครงการก่อสร้างทางน้ำล้นวังตอตั้ง บ้านโนนสังข์ หมู่ที่ ๗เป็นจำนวนเงินทั้งสิ้น๖๘๔,๐๐๐.- บาทซึ่งมีโครงการตามแผนพัฒนาท้องถิ่นสี่ปี (พ.ศ.๒๕๖๑-๒๕๖๔) เพิ่มเติม ฉบับที่ ๓/๒๕๖๑ ยุทธศาสตร์ ที่ ๑ หน้า ๒๑ ข้อ ๑

-๑๐-

ประธาน ท่านสมาชิกท่านใดมีข้อซักถามหรือแสดงความคิดเห็น

**ที่ประชุม ไม่มี**

ประธาน หากไม่มีผมขอมติที่ประชุมว่า สมาชิกท่านใดเห็นควรอนุมัติให้โอนเงินงบประมาณไปตั้งจ่ายเป็นค่า โครงการก่อสร้างทางน้ำล้นวังตอตั้ง บ้านโนนสังข์ หมู่ที่ ๗ เป็นจำนวนเงินทั้งสิ้น ๖๘๔,๐๐๐.- บาท ตามที่ท่านนายกเสนอ โปรดยกมือขึ้น

**มติที่ประชุม มีมติอนุมัติให้โอนงบประมาณรายจ่าย โครงการก่อสร้างทางน้ำล้นผ่านบ้านโนนสังข์
หมู่ที่ ๗ ได้ เป็นเอกฉันท์**

นายก อบต. ขอขอบคุณสมาชิก อบต. ทุกท่านที่มีมติอนุมัติให้แก้ไขเปลี่ยนแปลงคำชี้แจงและโอนเงินงบประมาณรายจ่ายประจำปี ๒๕๖๑

**ระเบียบวาระที่ ๕ เรื่องอื่นๆ**

ประธาน ถ้าไม่มีท่านใดเสนอเรื่องอื่นๆ ผมขอปิด สมัยประชุมสมัยวิสามัญ สมัยที่ ๒/๒๕๖๑ ครั้งที่ ๒ ณ บัดนี้

**ที่ประชุม เลิกประชุม เวลา ๑๑.๓๐น.**

ลงชื่อ พันจ่าเอก นิติธร เพชรกันหา ผู้บันทึกการประชุม

 ( นิติธร เพชรกันหา )

เลขานุการสภาองค์การบริหารส่วนตำบล

 (ลงชื่อ) บุญสง รัศมีเดือน (ลงชื่อ) สุรชัย เหล่าม่วง .

 ( นายบุญสง รัศมีเดือน ) ( นายสุรชัย เหล่าม่วง )

 กรรมการตรวจรายงานการประชุม กรรมการตรวจรายงานการประชุม

(ลงชื่อ) อนันต์ เผยศิริ

 ( นายอนันต์ เผยศิริ )

 ประธานกรรมการตรวจรายงานการประชุม

สภาองค์การบริหารส่วนตำบลกุดยม ได้รับรองรายงานการประชุมครั้งนี้แล้วในการประชุมสภา

สมัยวิสามัญ สมัยที่ ๒/๒๕๖๑ ครั้งที่ ๒ เมื่อวันที่ ๒๓ กรกฎาคม ๒๕๖๑

(ลงชื่อ) แหลมศักดิ์ แนวประเสริฐ

 ( นายแหลมศักดิ์ แนวประเสริฐ )

 ประธานสภาองค์การบริหารส่วนตำบลกุดยม